
ΘΕΜΑ: Υποχρεωτική ηλεκτρονική υποβολή Δηλώσεων Συγκομιδής Σταφυλιών Οινοποιήσιμων Ποικιλιών Αμπέλου για την αμπελοοινική περίοδο 2026-2027

Από τη Διεύθυνση Αγροτικής Οικονομίας της Περιφερειακής Ενότητας Καστοριάς προς ενημέρωση των ενδιαφερόμενων παραγωγών ανακοινώνεται ότι σύμφωνα με τον Κανονισμό (ΕΕ) 2018/273, τον εκτελεστικό κανονισμό (ΕΕ) 2018/274 της Επιτροπής και την υπ’ αριθμ. 2454/235853/20.09.2019 Υπουργική Απόφαση (ΦΕΚ Β'3645/01.10.2019) σχετικά με τη «Θέσπιση των αναγκαίων συμπληρωματικών μέτρων για την εφαρμογή των Κανονισμών αναφορικά με τη διαχείριση του αμπελουργικού δυναμικού»,όλοι οι κάτοχοι αμπελουργικών εκμεταλλεύσεων που είναι καταγεγραμμένοι στο Αμπελουργικό Μητρώο με οινοποιήσιμες ποικιλίες αμπέλου άνω του ενός (1) στρέμματος υποχρεούνται αμέσως μετά το πέρας του τρύγου να υποβάλλουν Δήλωση Συγκομιδής. 
Η υποβολή των δηλώσεων συγκομιδής για την αμπελοοινική περίοδο 2026-2027 διενεργείται αποκλειστικά ηλεκτρονικά μέσω της ψηφιακής υπηρεσίας «Δηλώσεις Συγκομιδής Αμπελουργικών Προϊόντων» στην επίσημη ιστοσελίδα του Υπ.Α.Α.Τ (www.minagric.gr) έως την 15η Δεκεμβρίου 2026.
Όπως προβλέπεται από την ισχύουσα, εθνική και ενωσιακή νομοθεσία, η δήλωση συγκομιδής αφορά την πραγματική ποσότητα που συγκομίσθηκε και τον ακριβή προορισμό της παραγόμενης ποσότητας με παραστατικά-δικαιολογητικά που τεκμηριώνουν τα δηλωθέντα στοιχεία. Υπενθυμίζεται ότι πρόκειται για υπεύθυνη δήλωση στοιχείων, η οποία συμπληρώνεται με ατομική ευθύνη του υπόχρεου αμπελουργού οινοποιήσιμων ποικιλιών.
Για την υποβολή των δηλώσεων συγκομιδής αμπελοοινικών προϊόντων που αφορούν στην αμπελοοινική περίοδο 2026-2027 ισχύουν τα εξής:
Α) Οι αμπελουργοί μέλη συνεταιριστικών οινοποιείων, διατηρούν το δικαίωμα παρασκευής ποσότητας οίνου μικρότερης από 10 εκατόλιτρα με οινοποίηση για οικογενειακή κατανάλωση. Στην περίπτωση αυτή και μόνο συμπληρώνεται στο πεδίο «ΠΡΟΟΡΙΣΜΟΣ» η ένδειξη «ΙΔΙΟΚΑΤΑΝΑΛΩΣΗ – ΣΥΝΕΤΑΙΡΙΣΤΙΚΟ ΟΙΝΟΠΟΙΕΙΟ».
Β) Όλοι οι υπόλοιποι αμπελουργοί που επιθυμούν να παράξουν οίνο, για ποσότητες παραγόμενου οίνου που ξεπερνούν τα 10 εκατόλιτρα και για περιπτώσεις εμπορίας, θα πρέπει να είναι οινοποιοί, να υποβάλλουν επιπλέον δήλωση παραγωγής και να τηρούν όλα τα προβλεπόμενα από τη νομοθεσία για την παραγωγή και εμπορία οίνου. Στην περίπτωση αυτή, στο πεδίο «ΠΡΟΟΡΙΣΜΟΣ» συμπληρώνεται η ένδειξη «ΟΙΝΟΠΟΙΗΣΗ ΑΠΟ ΤΟΝ ΔΗΛΟΥΝΤΑ». 
Γ) Στο πεδίο «ΠΡΟΟΡΙΣΜΟΣ», δύνανται να συμπληρώνουν την ένδειξη «ΙΔΙΑ ΧΡΗΣΗ» μόνο οι αμπελουργοί με συνολική αμπελουργική εκμετάλλευση μικρότερη του ενός (1) στρέμματος και ανώτατο όριο παραγωγής τα 1.700 κιλά σταφυλιών.
 Δ) Οι αμπελουργοί δύνανται να οδηγήσουν συγκεκριμένη ποσότητα σταφυλιών για απόσταξη, συμπληρώνοντας στο πεδίο «ΠΡΟΟΡΙΣΜΟΣ» την ένδειξη «ΑΠΟΣΤΑΞΗ». 

Επισημαίνεται ότι για να θεωρηθεί έγκυρη η δήλωση, οι χρήστες πρέπει να προχωρούν σε «ΟΡΙΣΤΙΚΟΠΟΙΗΣΗ» εντός της ηλεκτρονικής εφαρμογής.

Οι παραγωγοί είναι υποχρεωμένοι να υποβάλλουν δήλωση συγκομιδής για όλα τα αγροτεμάχια, ακόμη και αν είχαν μηδενική παραγωγή. Η μηδενική δήλωση παραγωγής δικαιολογείται όταν υπάρχει ολοκληρωτική καταστροφή της ετήσιας σταφυλικής παραγωγής εξαιτίας ακραίων καιρικών φαινομένων ή άλλων μεμονωμένων περιπτώσεων και στις περιπτώσεις νέων αμπελώνων που δεν είναι ακόμη παραγωγικοί.
Λαμβάνοντας υπόψη το άρθρο 15 παρ. 5 της απόφασης 2454/235853/20-9 2019(ΦΕΚ 3645/Β/1-10-2019) και την τροποποίηση αυτής, στις περιπτώσεις όπου δεν έχει υποβληθεί η δήλωση συγκομιδής από τον υπόχρεο ή υπέρβαση της καταληκτικής ημερομηνίας υποβολής της δήλωσης συγκομιδής κατά 15 εργάσιμες ημέρες το μέγιστο (εκτός περιπτώσεων ανωτέρας βίας ή εξαιρετικών περιπτώσεων άρθρο 2 παρ. 2 του καν. 1306/2013) προκύπτουν κυρώσεις που έχουν τη μορφή χρηματικού προστίμου. Στις περιπτώσεις μη υποβολής της δήλωσης συγκομιδής καθώς και της υποβολής της με καθυστέρηση μεγαλύτερης των 15 εργάσιμων ημερών, εκτός από τα χρηματικά πρόστιμα ισχύουν και οι κυρώσεις της παρ. 6 του άρθρου 15 της παραπάνω απόφασης 

Επιπλέον, σύμφωνα με το αρ. πρωτ. 4098/14-09-2023 έγγραφο του Τελωνείου Καστοριάς καταργείται για τους αμπελοκαλλιεργητές η δυνατότητα προσκόμισης βεβαίωσης του οικείου Δήμου και εφεξής βεβαιώσεις από τους δήμους δεν γίνονται αποδεκτές κατά την Ηλεκτρονική Υποβολή των Δηλώσεων Ειδικού Φόρου Κατανάλωσης ως υποστηρικτικά δικαιολογητικά έγγραφα προκειμένου να εκδοθεί σχετική άδεια απόσταξης. Με εκτυπωμένη την οριστικοποιημένη δήλωση συγκομιδής θα απευθύνεστε απευθείας στα αρμόδια τελωνεία. 
Για περισσότερες πληροφορίες ή διευκρινίσεις, οι ενδιαφερόμενοι μπορούν να απευθύνονται στην κα Αναγνωστοπούλου Βασιλική στον 1ο όροφο, γραφείο 8 της Διεύθυνσης Αγροτικής Οικονομίας & Κτηνιατρικής ή να καλούν στον αριθμό 2467530240.

